Πρεσβεία των ΗΠΑ (Ιράκ)

H **πρεσβεία των [[ΗΠΑ]]** στο Ιράκ βρίσκεται στην πρωτεύουσα της χώρας, Βαγδάτη. Αρχηγός της μόνιμης διπλωματικής αποστολής είναι επι του παρόντος ο πρέσβης Ντάγκλας Α. Σίλλιμαν. 

Με έκταση 421 στρεμμάτων, η Πρεσβεία των ΗΠΑ στη Βαγδάτη είναι η μεγαλύτερη και πιο ακριβή πρεσβεία στον κόσμο, σχεδόν τόσο μεγάλη όσο η Πόλη του Βατικανού. Ως μέτρο σύγκρισης, η Πρεσβεία των ΗΠΑ στην Αθήνα έχει έκταση περίπου 25 στρεμμάτων. Η περιοχή έχει επικρατήσει να λέγεται από τους Ιρακινούς «Προεδρικό Συγκρότημα».

Η πρεσβεία εγκαινιάστηκε τον Ιανουάριο του 2009 μετά από διαδοχικές καθυστερήσεις στις εργασίες. Αντικατέστησε την προηγούμενη πρεσβεία η οποία άνοιξε την 1η Ιουλίου 2004 στην Πράσινη Ζώνη της Βαγδάτης στο πρώην παλάτι του Σαντάμ Χουσεΐν.  Το κτιριακό συγκρότημα της πρεσβείας κόστισε συνολικά $750 εκατομμύρια και το 2012 έφτασε το ρεκόρ των 16.000 εργαζομένων, στους οποίους συμπεριλαμβάνονται οι υπάλληλοι και οι εξωτερικοί συνεργάτες. 

## Ιστορική αναδρομή
Οι Ηνωμένες Πολιτείες άρχισαν να έχουν διπλωματικές σχέσεις με το Ιράκ το 1930 και θέσπισαν μόνιμη αντιπροσωπεία στη Βαγδάτη. Η αντιπροσωπεία αναβαθμίστηκε σε πρεσβεία το 1946. Ένα νέο κτίριο σχεδιάστηκε από τον Χοσέ Λουίς Σερτ το 1955 και ολοκληρώθηκε το 1957, με προτεραιότητα όμως τον καλό κλιματισμό του κτιρίου και όχι την ασφάλεια. 

Το κτίριο παρέμεινε πρεσβεία μέχρι τον Πόλεμο των Έξι Ημερών του 1967, όταν οι περισσότερες Αραβικές χώρες τερμάτισαν τις διπλωματικές τους σχέσεις με τις ΗΠΑ. Το 1972, η πρεσβεία έγινε το Τμήμα Συμφερόντων των ΗΠΑ της Βελγικής Πρεσβείας του Ιράκ, καθώς το Βέλγιο ήταν ο Διπλωματικός Εκπρόσωπος των ΗΠΑ στο Ιράκ. Η πρεσβεία των ΗΠΑ ξανάνοιξε το 1984 με την επανεκίννηση των Ιρακινοαμερικανικών σχέσεων. Το κτίριο ξαναέχασε την ιδιότητα της πρεσβείας με την αρχή του Πολέμου του Κόλπου το 1991, ο οποίος είχε ως αποτέλεσμα οι διπλωματικές σχέσεις των δύο χωρών να τερματιστούν για ακόμη μία φορά.  Στο διάστημα αυτό η Πολωνία ανέλαβε τον ρόλο του Διπλωματικού Εκπροσώπου των ΗΠΑ.

Το 2003, οι ΗΠΑ εισέβαλαν στο Ιράκ και ανέτρεψαν την κυβέρνηση του Σαντάμ Χουσεΐν. Οι ΗΠΑ στη συνέχεια αποκατέστησαν διπλωματικές σχέσεις με την νέα ιρακική κυβέρνηση. Επειδή η παλαιά πρεσβεία ήταν εκτός των ορίων της Πράσινης Ζώνης, κρίθηκε επικίνδυνο να επανεκκινηθεί η λειτουργία της και παρέμεινε ερημωμένη. Μία προσωρινή πρεσβεία θεσπίστηκε στο Παλάτι της Δημοκρατίας. 

### 2008-σήμερα: Νέα πρεσβεία
Μια νέα πρεσβεία κατασκευάστηκε στις όχθες του ποταμού Τίγρη, δυτικά από την Γέφυρα της 14ης Ιουλίου και πάνω στην Οδό Αλ-Κίντι. Η πρεσβεία είναι ένα μόνιμο οικοδόμημα το οποίο αποτελεί βάση για τους 5.000 και πλέον Αμερικανούς που ζούν και εργάζονται στη Βαγδάτη. Κατα τη διάρκεια της κατασκευής πολλές λεπτομέρειες του έργου παρέμειναν απόρρητες και μερικές από αυτές βγήκαν στο φως της δημοσιότητας μόνο σε μια αναφορά της Επιτροπής Εξωτερικών Σχέσεων της Γερουσίας.  Εκτός από τους 1.000 κανονικούς υπαλλήλους, έχουν προσληφθεί 3.000 επιπλέον μέλη προσωπικού, μεταξύ των οποίων και προσωπικό ασφαλείας.

Με την κατασκευή να ξεκινάει στα μέσα του 2005, το κτίριο αρχικά προβλεπόταν να ολοκληρωθεί τον Σεπτέμβριο του 2007. "Μια εβδομάδα μετά την υποβολή του προϋπολογισμού του για το οικονομικό έτος του 2006 στο Κογκρέσο, ο Πρόεδρος έστειλε στο Κογκρέσο αίτημα συμπληρωματικής χρηματοδότησης έκτακτης ανάγκης το 2005. Στο συμπληρωματικό ποσό συμπεριλαμβάνονταν πάνω από 1,3 δισεκατομμύρια δολάρια για την πρεσβεία στο Ιράκ ..." Επείγουσα συμπληρωματική πίστωση (HR 1268 / PL 109 -13), η οποία περιελάμβανε $592 εκατ. για την κατασκευή της πρεσβείας, υπογράφηκε στις 11 Μαΐου 2005. Σύμφωνα με το Υπουργείο Εξωτερικών, η χρηματοδότηση αυτή ήταν η μόνη που χρειάστηκε για την κατασκευή της Πρεσβείας των ΗΠΑ στη Βαγδάτη.  Ωστόσο, ο Γουόλτερ Πίνκους της Washington Post διαπίστωσε ότι η νέα πρεσβεία είχε κοστίσει περισσότερα από $700 εκατομμύρια μέχρι το 2012  και η Business Insider ανέφερε το 2013 ότι το κόστος της πρεσβείας είχε ξεπεράσει τα $750 εκατομμύρια.  Η κυβέρνηση Ομπάμα ζήτησε περισσότερα από 100 εκατομμύρια δολάρια για μια "τεράστια" αναβάθμιση στο κτιριακό συγκρότημα της πρεσβείας το 2012.  Την κατασκευή του συγκροτήματος ανέλαβε η φίρμα του Κουβέιτ First Kuwaiti Trading & Contracting. 

Στις 5 Οκτωβρίου 2007, η Assosiated Press ανέφερε πως οι αρχικές εκτιμήσεις για ολοκλήρωση των εργασιών στη διάρκεια του Σεπτεμβρίου δεν πραγματοποιήθηκαν και πως κανένα από τα κτίρια δεν θα ολοκληρωνόταν μέχρι το 2008.  Τον Μάιο του 2008 οι πρώτοι Αμερικανοί διπλωμάτες άρχισαν να εγκαθίστανται στο συγκρότημα. 

Το Ιράκ παραμένει μέχρι και σήμερα μια από τις πιο ασταθείς περιοχές του κόσμου και παράλληλα μεγάλο μέρος του πληθυσμού έχει έντονα αντιαμερικανικά αισθήματα. Ισλαμικές οργανώσεις όπως η Αλ-Κάιντα και το Ισλαμικό Κράτος εξακολουθούν να είναι ενεργές στη περιοχή και είναι υπεύθυνες για πολλές απαγωγές Δυτικών. Ως αποτέλεσμα οι Αμερικανοί υπάλληλοι διαμένουν μέσα στο κτιριακό συγκρότημα της πρεσβείας και περνούν μεγάλο μέρος του ελεύθερου χρόνου τους μέσα σε αυτήν. Το συγκρότημα γι' αυτόν τον λόγο έχει εκτός από τα διπλωματικά κτίρια και πολλές κατασκευές υποδομής, κτίρια κατοικιών και εγκαταστάσεις για την ψυχαγωγία των υπαλλήλων.  Στο συγκρότημα περιλαμβάνονται:

* Έξι κτίρια διαμερισμάτων για τους υπαλλήλους
* Εγκαταστάσεις επεξεργασίας νερού και λυμάτων
* Μονάδα Παραγωγής Ηλεκτρικής Ενέργειας
* Δύο κτίρια διπλωματικών γραφείων
* Δύο ελικοδρόμια
* Εγκαταστάσεις ψυχαγωγίας (γυμναστήριο, κινηματογράφος, δύο γήπεδα τέννις και μια πισίνα Ολυμπιακών διαστάσεων)

Η οχύρωση της πρεσβείας είναι βαρύτατη, ακόμη και για τα δεδομένα της Πράσινης Ζώνης. Οι λεπτομέρειες είναι σε μεγάλο βαθμό απόρρητες, αλλά είναι πιθανόν να περιλαμβάνει ένα ολόκληρο Σώμα Ασφαλείας Πεζοναυτών. Οι οχυρώσεις περιλαμβάνουν μια ισχυρά οχυρωμένη περίμετρο, επιπλέον θωράκιση στα κτίρια και 5 εισόδους με υψηλές συνθήκες φύλαξης.

#### Περικοπές στο προσωπικό
Η πρεσβεία άνοιξε επίσημα ένα χρόνο καθυστερημένα, τον Ιανουάριο του 2009. Το συνολικό προσωπικό της ανερχόταν στους 16.000, με τους περισσότερους εκ των οποίων να είναι εξωτερικοί συνεργάτες και με γύρω στους 2.000 διπλωμάτες. Τον Φεβρουάριο του 2012, λίγες εβδομάδες μετά την αποχώρηση των Αμερικανικών Στρατευμάτων από το Ιράκ, το Στέιτ Ντιπάρτμεντ ανακοίνωσε πως το προσωπικό της πρεσβείας θα μειωνώταν σημαντικά λόγω προβληματισμών στον προϋπολογισμό καθώς και λόγω της αναθεώρησης των διπλωματικών σχέσεων με το Ιράκ μετά από την αποχώρηση των στρατευμάτων. 

## Εμπορία ανθρώπων
Έχουν διατυπωθεί ισχυρισμοί ότι η φίρμα First Kuwaiti Trading & Contracting η οποία και ανέλαβε την κατασκευή της πρεσβείας εκμεταλλευόταν τους εργάτες σε βαθμό που παραβίαζε τα ανθρώπινα τους δικαιώματα. 

## Δείτε επίσης
* Ιρακινοαμερικανικές σχέσεις

## Παραπομπές


## Εξωτερικοί σύνδεσμοι
* Information on the US Embassy efforts to rebuild Iraq, with focus on the PRT program
* US Embassy in Iraq Website
* "In the chaos of Iraq, one project is on target: a giant US embassy", Daniel McGrory, ''Times Online'', May 3, 2006 
* "The Mega-Bunker of Baghdad", William Langewiesche, ''Vanity Fair'', November 2007
* "U.S. Planning to Slash Iraq Embassy Staff by Half", Tim Arango, ''New York Times'', February 2012

Κατηγορία:Ιρακινοαμερικανικές σχέσεις
Κατηγορία:Κτίρια και κατασκευές στο Ιράκ
Κατηγορία:Βαγδάτη